Diari Oficial de la Generalitat Valenciana


Sumari del DOGV 8599, del 25-07-2019 (2019/7637)

RESOLUCIÓ de 23 de juliol de 2019, de la Conselleria de Justícia, Interior i Administració Pública, per la qual es convoquen ajudes per a la preparació d'oposicions per a l'ingrés en els cossos i escales del grup A de l'Administració de la Generalitat
-----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8599

Data del DOGV
:   25-07-2019

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2019/7637


Data del document
:   23-07-2019

Organisme emissor
:   Conselleria de Justícia, Interior i Administració Pública

Tipus de document
:   Resolució

Anàlisi jurídica

 Descriptors 

:   * Conselleria de Justícia, Interior i Administració Pública
    * ajuda pública

RESOLUCIÓ de 23 de juliol de 2019, de la Conselleria de Justícia, Interior i Administració Pública, per la qual es convoquen ajudes per a la preparació d'oposicions per a l'ingrés en els cossos i escales del grup A de l'Administració de la Generalitat   
 [2019/7637]  
Mitjançant Decret 26/2019, d'1 de març, del Consell, es van aprovar les bases reguladores de la concessió d'ajudes per a la preparació de proves selectives per a l'accés als diferents cossos o escales del grup de classificació professional A de l'Administració de la Generalitat (DOGV 8504, 12.03.2019).  
Conforme al que es disposa en el seu article tercer, el procediment de concessió d'aquestes ajudes es tramitarà en règim de concurrència competitiva i s'iniciarà d'ofici, mitjançant la publicació de la corresponent convocatòria, dictada per la persona titular de la conselleria competent en matèria de funció pública. Les disposicions de la convocatòria detallaran, almenys, el contingut mínim previst en la Llei 38/2003, de 17 de novembre, general de subvencions, i en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, sent aplicable, així mateix, l'altra normativa legal en matèria de subvencions.  
Per part seua, en els pressupostos de la Generalitat per a l'exercici 2019 figura en el capítol IV del programa 121.30, Formació i estudis, la línia de subvenció S8414, «Beques per a la preparació d'oposicions», per al seu finançament.  
Per això, de conformitat amb el que es preveu en el Decret 5/2019, de 16 de juny, del president de la Generalitat, i en el Decret 87/2017, de 7 de juliol, del Consell, pel qual s'aprova el Reglament orgànic i funcional de la Conselleria de Justícia, Administració Pública, Reformes Democràtiques i Llibertats Públiques, així com en l'article 160.4.b) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Convocatòria d'ajudes  
Convocar en règim de concurrència competitiva les ajudes regulades en el Decret 26/2019, d'1 de març, del Consell (DOGV 8504, 12.03.2019), per a la preparació de les proves selectives d'accés a cossos o escales del grup de classificació professional A de l'Administració de la Generalitat.  
  
Segon. Objecte de les ajudes. Nombre, quantia i durada  
1. Mitjançant aquesta convocatòria es concediran un màxim de 500 ajudes, per a contribuir en les despeses ocasionades per la preparació de proves selectives per a l'accés als diferents cossos o escales del grup de classificació professional A de l'administració de la Generalitat, inclosos en les ofertes d'ocupació pública de 2017, 2018 i 2019 per a personal de l'administració de la Generalitat.  
2. Aquestes ajudes consistiran en una dotació econòmica de 500 - (cinc-cents euros) mensuals durant tot el període subvencionable que, per a la present convocatòria, comprén de l'1 de setembre de 2019 al 31 d'agost de 2020.  
  
Tercer. Finançament i import de la convocatòria  
La present convocatòria té caràcter pluriennal i per a la concessió de les ajudes previstes es destinarà un import de 3.000.000 - (tres milions d'euros), amb càrrec a l'aplicació pressupostària 69.94.03.706.15.5, línia de subvenció Y25462428, «Beques per a la preparació d'oposicions», dels exercicis 2019 i 2020, amb la distribució següent per anualitats:  
- 750.000 - (set-cents cinquanta mil euros), amb càrrec a la dotació de l'exercici 2019, destinats al primer període de justificació establit en aquesta convocatòria.  
- 2.250.000 - (dos milions dos-cents cinquanta mil euros) amb càrrec al pressupost de 2020, per al finançament de la resta de mensualitats.  
  
Aquest últim import quedarà condicionat a l'existència de consignació pressupostària suficient i adequada en l'exercici 2020.  
Quart. Distribució de les ajudes. Reserva per a persones amb diversitat funcional  
De les 500 ajudes previstes, se'n reserven específicament 35 per a la seua concessió a persones que acrediten un grau de discapacitat igual o superior al 33 %, i complisquen amb la resta de requisits exigits per a l'accés a l'ocupació pública.  
Només es podrà optar per una de les vies convocades, que són incompatibles i independents entre si, entenent-se que concorren a aquesta reserva específica les persones sol·licitants que al·leguen, expressament, la seua condició de persona amb diversitat funcional en la sol·licitud de participació.  
Les ajudes incloses en la reserva per a persones amb diversitat funcional, que es declararen desertes, s'acumularan a les restants.  
  
Cinqué. Requisits per a la concessió de les ajudes  
Podran beneficiar-se d'aquestes ajudes aquelles persones que, a la finalització del termini de presentació de sol·licituds, complisquen els següents requisits:  
a) No ser major de 30 anys.  
b) Tindre nacionalitat espanyola o la de qualsevol dels estats membres de la Unió Europea. En el cas de ciutadans i ciutadanes de la Unió o dels seus familiars, beneficiaris dels drets de lliure circulació i residència, es requerirà que tinguen la condició de residents permanents o que acrediten ser persones treballadores per compte propi o d'altri. Tindran la consideració de familiars el/la cònjuge o la parella de la unió de fet formalitzada, així com els ascendents directes a càrrec i els descendents directes a càrrec, menors de 21 anys. En el supòsit de persones estrangeres no comunitàries, s'aplicarà el que es disposa en la normativa sobre drets i llibertats d'aquestes persones a Espanya i la seua integració social.  
c) Estar en possessió de la titulació universitària de llicenciatura o grau necessària per a l'accés al corresponent cos o escala, o complir les condicions necessàries per a la seua obtenció.  
d) Acreditar un expedient acadèmic amb una puntuació mitjana mínima de 17 punts sobre 40, calculada d'acord amb els criteris de valoració establits en el resolc deu, apartat 1.b).  
e) Comptar amb la direcció d'un centre especialitzat o una persona preparadora per a orientar el procés de preparació.  
f) Acreditar la situació econòmica a l'efecte de la seua valoració, de conformitat amb el que es disposa en l'article 11.1.a de les bases que regeixen la convocatòria.  
g) Estar empadronada la persona sol·licitant i tindre residència efectiva en la Comunitat Valenciana, almenys cinc anys dels últims deu.  
  
h) No estar gaudint d'ajudes o subvencions per al mateix objecte, d'ens públics ni privats, ni haver-ho fet durant un màxim de tres anys, continuats o alterns, anteriors a la convocatòria.  
i) No trobar-se incursa en les prohibicions per a obtindre la condició de persona beneficiària establides en l'article 13 de la Llei 38/2003, de 17 de novembre, general de subvencions.  
j) No estar realitzant cap prestació de serveis remunerada a temps complet.  
k) Els que opten a la reserva específica establida en el resolc quart, a més hauran d'acreditar un grau de diversitat funcional igual o superior al 33 %, així com el compliment de la resta de requisits exigits.  
  
  
Sisé. Forma i termini de presentació de les sol·licituds  
1. Les persones aspirants presentaran, exclusivament per via electrònica, una única sol·licitud en model normalitzat, que haurà d'emplenar-se obligatòriament i íntegrament, en el termini de 10 dies hàbils, comptats a partir de l'endemà de la publicació d'aquesta convocatòria en el Diari Oficial de la Generalitat Valenciana.  
2. Aquest document serà accessible des de la seu electrònica de la Generalitat https://sede.gva.es, en l'apartat corresponent a la conselleria convocant.  
3. Amb la finalitat de reduir càrregues administratives a les persones interessades, a les sol·licituds no s'adjuntarà cap documentació, la qual serà requerida en una fase posterior, únicament a aquelles persones sol·licitants que la comissió de valoració determine, mitjançant la publicació dels llistats provisionals, en funció de la puntuació al·legada, conforme al que es disposa en el resolc nové punt 2.  
4. Per a realitzar la presentació electrònicament, la persona sol·licitant podrà utilitzar els certificats electrònics incorporats al document nacional d'identitat, els certificats electrònics reconeguts, i aquells sistemes de signatura electrònica avançada que s'admeten per l'Administració segons la normativa vigent.  
5. La presentació de la sol·licitud es podrà acreditar mitjançant el rebut expedit pel registre electrònic, i produirà efectes jurídics per al còmput de terminis des de la data d'entrada consignada en aquest rebut.  
  
6. En el cas que una mateixa persona, dins del termini establit, presentara més d'una sol·licitud, s'entendrà que l'última presentada reemplaça les anteriors sol·licituds.  
7. La presentació de la sol·licitud comporta l'acceptació per la persona sol·licitant de les bases per les quals es regeix la convocatòria.  
8. La inexactitud, falsedat o omissió, en les dades o manifestacions que es facen constar en la sol·licitud o en la declaració responsable, així com la falta d'acreditació dels requisits exigits, una vegada requerida la seua esmena i transcorregut el termini previst en l'article 68 de la Llei 39/2015, d'1 d'octubre, del procediment administratiu comú de les administracions públiques, determinarà la impossibilitat de continuar amb l'exercici del dret o activitat afectada des del moment en què es tinga constància d'aquests fets, i la iniciació del corresponent procediment per al reintegrament, si escau, de les quantitats cobrades indegudament.  
  
Seté. Acreditació dels requisits i els mèrits  
1. Excepte declaració expressa en sentit contrari, amb la presentació de la sol·licitud les persones sol·licitants autoritzen l'òrgan convocant per a consultar i verificar:  
a) Les dades necessàries per a calcular la renda familiar de la persona sol·licitant.  
b) Les dades personals en el Sistema de Verificació de Dades de Residència i Identitat, i del Servei de consulta de dades de residència legal.  
c) La titulació universitària oficial la titularitat de la qual s'al·lega.  
d) El compliment de les seues obligacions tributàries amb l'Administració de l'Estat i amb l'Administració de la Generalitat.  
e) El compliment de les seues obligacions amb la seguretat social.  
f) La situació laboral als efectes previstos en el resolc dotze, apartat 3.  
g) Les dades de discapacitat, si escau.  
2. Igualment, la resta de membres computables de la unitat familiar als quals es refereix el resolc deu, punt 1, apartat a.4), podran atorgar aquesta autorització, perquè l'òrgan convocant consulte directament les dades necessàries per a la determinació de la renda familiar. Per a això, hauran d'emplenar el model normalitzat disponible a l'efecte perquè l'administració obtinga confirmació de les dades a través de l'Agència Estatal de l'Administració Tributària. A l'efecte, tots els membres de la unitat familiar majors de 16 anys autoritzaran aquesta comprovació amb la seua signatura en l'esmentat document.  
3. En cas de no atorgar les esmentades autoritzacions, les persones sol·licitants hauran d'aportar:  
a) Certificat de renda de l'exercici 2018, expedit per l'Agència Estatal d'Administració Tributària, de tots els membres computables.  
  
b) Certificat d'empadronament de la persona sol·licitant que acredite la seua residència efectiva en la Comunitat Valenciana, almenys cinc anys dels últims deu.  
c) Certificat d'empadronament de la resta de membres de la unitat familiar per a acreditar la situació familiar.  
d) Còpia del títol de la llicenciatura o grau al·legat.  
e) Certificat, a nom de la persona sol·licitant, de trobar-se al corrent en el compliment d'obligacions tributàries amb l'Administració de l'Estat.  
f) Certificat, a nom de la persona sol·licitant, de trobar-se al corrent en el compliment d'obligacions tributàries amb l'Administració de la Generalitat.  
g) Certificat, a nom de la persona sol·licitant, de trobar-se al corrent en el compliment d'obligacions amb la Seguretat Social.  
h) Document Nacional d'Identitat (DNI) o, si escau, número d'identitat d'estranger (NIE), de tots els membres computables majors de 14 anys.  
i) Certificat acreditatiu de la situació laboral als efectes previstos en el resolc dotze, apartat 3.  
j) La documentació que acredite, si escau, la condició de persona amb diversitat funcional.  
4. Amb independència de la manera d'acreditar les anteriors situacions, les persones interessades hauran d'acompanyar la documentació següent:  
a) Certificat acadèmic personal expedit per la Universitat expressiu de les assignatures superades i la seua qualificació.  
b) Declaració responsable de la persona preparadora o del centre especialitzat, segons el model normalitzat que figurarà en la pàgina web de l'IVAP.  
c) Si escau, aquella documentació que, d'acord amb el resolc deu, apartat 1.a, s'estableix com a necessària per a acreditar la situació familiar a l'efecte de calcular el nivell de renda.  
5. Si la documentació que, si escau, haja d'adjuntar-se a la sol·licitud i/o la informació subministrada per les administracions públiques a la qual fa referència, fora incompleta o insuficient, es requerirà el sol·licitant per qualsevol mitjà que permeta tindre constància de la seua recepció per la persona interessada, perquè, en el tràmit corresponent, esmene la falta o acompanye els documents preceptius, amb advertiment que si no ho fa, se'l tindrà per desistit de la seua sol·licitud, d'acord amb el que s'estableix en l'article 68 de la Llei 39/2015, d'1 d'octubre, del procediment administratiu comú de les administracions públiques, i amb els efectes previstos en l'article 21.1 de la citada llei.  
  
  
Huité. Ordenació i instrucció  
L'ordenació i instrucció del procediment de concessió correspondrà a la direcció general competent en matèria de funció pública, a través de la Subdirecció General de l'IVAP, la qual d'ofici acordarà totes les actuacions necessàries per a la determinació, coneixement i comprovació de les dades en virtut dels quals ha de pronunciar-se la resolució.  
  
  
Nové. Procediment per a la valoració i resolució  
1. Dins dels 15 dies hàbils següents a la terminació del termini de presentació de sol·licituds, la comissió avaluadora prevista en l'article 7 del Decret 26/2019, d'1 de març, es reunirà amb la finalitat d'elaborar una relació de les persones aspirants ordenada d'acord amb la puntuació obtinguda en l'autobaremació, sobre la base dels mèrits establits en la present convocatòria, avaluant-se els mèrits al·legats pels/per les aspirants, d'acord amb la informació que es desprenga del consignat en l'autobarem.  
2. Seguidament publicarà, en ordre decreixent, els llistats provisionals de puntuacions en la seu electrònica o portal institucional de la Generalitat en internet https://sede.gva.es, i concedirà un termini de 10 dies hàbils a les persones interessades que s'indiquen, en funció de la puntuació obtinguda i del nombre d'ajudes previstes, perquè presenten la documentació acreditativa del compliment dels requisits i dels mèrits al·legats en la sol·licitud, amb la prevenció que, de no presentar la documentació requerida, es considerarà que hi han perdut el dret.  
  
3. Transcorregut aquest termini, si s'ha produït alguna variació en el llistat provisional com a conseqüència de la revisió de la documentació aportada, es publicarà novament el llistat esmentat i es concedirà un termini de 10 dies per a formular al·legacions.  
4. Finalitzat el procés selectiu, la Comissió avaluadora, en el termini de 10 dies hàbils, elaborarà una proposta motivada de resolució, que contindrà la relació de persones beneficiàries i una o diverses borses de reserva, constituïdes per les persones aspirants que no resulten adjudicatàries de les beques i prioritzades per ordre decreixent de puntuació, per a cobrir les vacants que pogueren produir-se durant el període de vigència d'aquelles. Així mateix, s'inclourà una relació dels i les aspirants les sol·licituds de les quals hagen sigut desestimades, indicant les causes que han motivat la seua denegació.  
5. Vista la proposta motivada de resolució formulada per la corresponent Comissió avaluadora, l'òrgan competent per a resoldre dictarà resolució de concessió i de denegació de les ajudes que es publicarà en el Diari Oficial de la Generalitat Valenciana.  
Aquesta publicació tindrà els efectes de notificació a les persones interessades, d'acord amb la normativa reguladora del procediment administratiu comú, i s'inserirà la informació corresponent en la seu electrònica o portal institucional de la Generalitat en internet https://sede.gva.es.  
La resolució de la concessió esgotarà la via administrativa i, en contra, podrà interposar-se, potestativament, recurs de reposició davant l'òrgan que les va dictar, en el termini d'un mes a comptar des de l'endemà de la publicació de la resolució corresponent, o recurs contenciós administratiu davant la Sala contenciosa administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la publicació de la resolució corresponent, d'acord amb el que s'estableix en la Llei 29/1998, de 13 de juliol, reguladora de la jurisdicció contenciosa administrativa. Tot això, sense perjudici de la interposició, per part de les persones interessades, de qualsevol altre recurs que estimen pertinent.  
6. El termini màxim per a dictar i publicar la resolució serà de quatre mesos, a partir de l'endemà de la publicació d'aquesta convocatòria. Conclòs aquest termini sense que s'haja dictat i publicat la resolució expressa, les persones interessades podran entendre desestimades les seues sol·licituds per silenci administratiu.  
  
Deu. Valoració de mèrits  
1. Es consideraran mèrits valorables en el seu conjunt per la comissió avaluadora prevista en l'article 7 del Decret 26/2019, d'1 de març, per a accedir a la condició de persona beneficiària:  
a) La situació econòmica, que serà valorada conforme a una escala de 0 a 60 punts, segons el desglossament següent:  
  
Ingressos/euros per membre d'unitat familiar fins a:  
  
Ingressos/euros Punts  
< 3.000 60  
7.000 48  
10.000 36  
13.000 24  
16.000 12  
16.001 0  
  
  
  
Els ingressos de cada membre de la unitat familiar seran els resultants de dividir la renda familiar, determinada en la forma establida a continuació, pel nombre de membres de la unitat familiar.  
a.1) La renda familiar a l'efecte d'aquestes ajudes s'obtindrà per agregació de les rendes de cadascun dels membres computables de la família, corresponent a l'exercici 2018, Calculada segons s'indica en els paràgrafs següents, i de conformitat amb la normativa reguladora de l'impost sobre la renda de les persones físiques.  
a.2) Per a la determinació de la renda dels membres computables que presenten declaració per l'impost sobre la renda de les persones físiques, s'actuarà de la manera següent:  
Primer. Se sumarà la base imposable general amb la base imposable de l'estalvi. Del resultat de la suma es podran excloure tots els saldos nets negatius de guanys i pèrdues patrimonials, i el saldo net negatiu de rendiments del capital mobiliari a integrar en la base imposable de l'estalvi, corresponents a exercicis anteriors.  
Segon. D'aquest resultat es restarà la quota resultant de l'autoliquidació.  
a.3). Per a la determinació de la renda dels membres computables que Obtinguen ingressos propis i no hagen presentat declaració per l'impost sobre la renda de les persones físiques, se seguirà el procediment descrit en l'apartat primer del punt anterior, i del resultat obtingut es restaran els pagaments a compte efectuats.  
a.4) Per al càlcul de la renda familiar a l'efecte d'aquestes ajudes, són membres computables de la família el pare i la mare, el tutor o persona encarregada de la guarda i protecció del menor, si escau, el sol·licitant, els germans fadrins menors de vint-i-cinc anys i que convisquen en el domicili familiar a 31 de desembre de l'exercici 2018, els de major edat, quan es tracte de persones amb discapacitat, així com els ascendents dels pares que justifiquen la seua residència en el mateix domicili que els anteriors amb el certificat municipal corresponent.  
  
En el cas de sol·licitants que constituïsquen unitats familiars independents, també es consideren membres computables el cònjuge o, si escau, la persona a la qual es trobe unit per anàloga relació, així com els fills, si n'hi haguera, i que convisquen en el mateix domicili.  
a.5). En el cas de divorci o separació legal dels pares, sense que existisca custòdia compartida, no es considerarà membre computable aquell d'aquests que no convisca amb la persona sol·licitant de la beca.  
Tindrà, no obstant això, la consideració de membre computable, si escau, el nou cònjuge o persona unida per anàloga relació, les rendes i el patrimoni de la qual s'inclouran dins del còmput de la renda i patrimoni familiars.  
a.6). En els supòsits en els quals la persona sol·licitant es trobe en situació d'acolliment, tindrà la consideració de no integrat en la unitat familiar a l'efecte.  
a.7). En els casos en què la persona sol·licitant al·legue la seua independència familiar i econòmica, qualsevol que en siga l'estat civil, haurà d'acreditar fefaentment que compta amb mitjans econòmics propis suficients que permeten aquesta independència, així com la titularitat o el lloguer del seu domicili habitual. En cas contrari, i sempre que els ingressos acreditats resulten inferiors a les despeses suportades en concepte d'habitatge i altres despeses considerades indispensables, s'entendrà no provada la independència per la qual cosa, per al càlcul de la renda i patrimoni familiar a l'efecte d'ajuda, es computaran els ingressos corresponents als membres computables de la família a què es refereixen els apartats 4 i 5.  
b) L'expedient acadèmic. S'exigirà acreditar un expedient acadèmic amb una puntuació mitjana mínima de 17 punts sobre 40, en la llicenciatura o grau exigit.  
b.1) La mitjana de l'expedient acadèmic es calcularà amb dos decimals, tenint en compte les assignatures aprovades conforme a l'escala de puntuació següent:  
- Matrícula d'honor: 40 punts.  
- Excel·lent: 30 punts.  
- Notable: 20 punts.  
- Aprovat: 10 punts.  
  
b.2) En cas d'existir en l'expedient assignatures convalidades, en les quals no s'especifique qualificació, s'aportarà certificat oficial de la nota obtinguda en l'assignatura de referència. En absència d'aquesta, es computarà com a aprovat.  
b.3) El càlcul de la nota mitjana s'efectuarà de la manera següent:  
b.3.1) Per als plans d'estudis no renovats (estructurats en assignatures), la nota mitjana es calcularà sumant les qualificacions obtingudes en cada assignatura, d'acord amb el barem anterior, i dividint la xifra obtinguda pel nombre d'assignatures.  
b.3.2) Per als plans d'estudis renovats (estructurats en crèdits), la nota mitjana es calcula multiplicant el nombre de crèdits per les qualificacions obtingudes, d'acord amb el barem anterior. Posteriorment, la suma dels productes es divideix per la suma total dels crèdits.  
2. En cas d'empat, es resoldrà a favor de la persona que haja indicat la seua condició de víctima de violència de gènere o d'accions terroristes, o hagen estat tutelades per una entitat pública, de conformitat amb la normativa vigent que siga aplicable en cadascun d'aquests supòsits. Aquesta acreditació haurà de realitzar-la en el termini que se li concedisca a l'efecte una vegada produït l'empat.  
En els altres casos d'empat, així com quan aquest persistisca després d'aplicat l'apartat anterior, aquell es resoldrà atenent la nota mitjana global de l'expedient acadèmic.  
  
Onze. Justificació i pagament  
1. El compliment de la fi de la subvenció es justificarà dins dels 5 dies hàbils següents a la finalització dels períodes que figuren a continuació:  
- Primer període: de l'01/09/2019 al 30/11/2019  
€ Segon període: de l'01/12/2019 al 29/02/2020  
€ Tercer període: de l'01/03/2020 al 31/05/2020  
€ Quart període: de l'01/06/2020 al 31/08/2020  
A l'efecte, les persones beneficiàries hauran d'emplenar a través del corresponent tràmit telemàtic, el model normalitzat establit a l'efecte i acompanyar, dins de l'esmentat termini, a la Subdirecció General de l'IVAP la documentació següent:  
a) Còpia de les factures i altres documents de valor probatori equivalent en el tràfic jurídic mercantil o amb eficàcia administrativa, emeses durant aquest període pel centre especialitzat o persona preparadora.  
  
b) Declaració original de cada centre especialitzat o persona preparadora, sota la direcció de la qual la persona beneficiària va preparar les oposicions per a aqueix procés selectiu. Cada declaració haurà d'indicar el període d'inici i de fi, si escau, de la preparació d'oposicions amb aqueix centre o persona preparadora, en la qual s'indique el règim d'assistència i aprofitament.  
c) Qualsevol altra que l'òrgan instructor estime necessària per a verificar la realitat de l'activitat subvencionada.  
2. Revisada la citada documentació, es formularà la proposta de pagament del període corresponent. No obstant això, si algun període implica una meritació econòmica inferior, la prestació econòmica serà proporcional a aquest període. En aquests supòsits es garantirà, en tot cas, el dret a l'audiència de la persona interessada.  
  
Dotze. Règim d'incompatibilitats  
1. El gaudi d'aquestes ajudes serà incompatible amb l'obtenció concurrent de qualssevol subvencions o ajudes atorgades per altres administracions o ens públics o privats, amb la mateixa finalitat formativa. En el cas que la persona beneficiària es trobara gaudint d'una altra ajuda anteriorment concedida, haurà de presentar documentació justificativa que acredite la seua renúncia a aquella a l'inici del període de gaudi de l'ajuda objecte d'aquest decret. La persona beneficiària ha de comunicar a l'òrgan concedent, tan prompte com es conega, l'obtenció d'altres subvencions, ajudes, ingressos o recursos que financen les activitats subvencionades.  
2. Resultarà incompatible la concessió, en la mateixa convocatòria, de diverses ajudes per a la preparació de processos selectius per a l'accés a diferents cossos o escales del grup de classificació professional A de l'Administració de la Generalitat.  
3. Així mateix, el gaudi de l'ajuda és incompatible amb la realització de qualsevol prestació de serveis remunerada a temps complet.  
  
Tretze. Obligacions de la persona beneficiària  
Són obligacions de les persones beneficiàries de les ajudes, a més de les establides en la Llei general de subvencions i la resta de la normativa vigent en matèria de subvencions:  
1. Participar en el primer procés selectiu posterior a la corresponent convocatòria d'ajudes, si escau.  
2. Estar al corrent en el compliment de les seues obligacions tributàries i amb la Seguretat Social, tot això amb anterioritat a dictar-se la proposta de resolució de concessió de l'ajuda, de conformitat amb la Llei 38/2003, de 17 de novembre; per a això, podrà autoritzar expressament l'Administració per a l'obtenció dels corresponents certificats en subscriure el model de sol·licitud. En cas contrari, haurà d'aportar la documentació que acredite el compliment d'aquests requisits.  
  
3. Acceptar la concessió de l'ajuda i renunciar a qualsevol altra ajuda de la mateixa classe o amb el mateix objecte de què gaudisca.  
4. Sotmetre's a les actuacions de comprovació precises per a verificar el compliment de les condicions o requisits previstos per a la concessió de les ajudes.  
5. Justificar el compliment de la fi de la subvenció mitjançant la presentació de la documentació justificativa en el termini i forma previstos en l'apartat onze de la present convocatòria.  
  
Catorze. Facultats d'interpretació i incidències  
1. Correspon a la persona titular de la direcció general competent en matèria de funció pública resoldre, per delegació de la persona titular de la conselleria competent en matèria de funció pública, tant els dubtes com els conflictes que pogueren plantejar les persones beneficiàries de les ajudes, en l'exercici de la seua funció, o la Subdirecció General de l'IVAP, com a unitat administrativa que els tutele. Al mateix temps, resoldrà les incidències que es produïsquen durant el període de gaudi de les ajudes, prèvia audiència de la persona interessada.  
2. La renúncia a l'ajuda suposarà la pèrdua de tots els drets inherents a aquesta i, per tant, el seu import deixarà de percebre's a partir d'aqueix moment.  
3. En cas de renúncia a l'ajuda concedida, la persona titular de la direcció general competent en matèria de funció pública, si ho considera convenient, podrà cobrir les vacants que es puguen produir, i per a això se servirà de la borsa o borses de reserva que resulten del procediment de selecció prèviament efectuat i en l'ordre establit en aquesta.  
  
  
Quinze. Pèrdua del dret al cobrament i reintegrament  
1. Es produirà la pèrdua del dret al cobrament total o parcial de l'ajuda en el supòsit de falta de justificació o de concurrència de les causes previstes per la Llei 38/2003, de 17 de novembre, i la Llei 1/2015, de 6 de febrer.  
2. Escaurà el reintegrament de la quantitat percebuda i l'exigència de l'interés de demora corresponent des del moment del pagament de l'ajuda fins hui en què s'acorde la idoneïtat del reintegrament, d'acord amb el que es disposa en la Llei 38/2003, de 17 de novembre, així com en els casos següents:  
a) Quan es destine la quantitat percebuda a finalitats contràries o incompatibles amb la finalitat de l'ajuda.  
b) Quan s'incórrega en algun dels casos d'incompatibilitat de l'ajuda establits en aquestes bases.  
3. Les quantitats a reintegrar tindran la consideració d'ingressos de dret públic, resultant d'aplicació el que es disposa en el capítol I del títol II de la Llei 38/2003, de 17 de novembre, general de subvencions.  
  
4. En la tramitació dels procediments previstos per aquest article es garantirà, en tot cas, el dret d'audiència a la persona interessada, quedant a la seua disposició els recursos que pertoquen, d'acord amb la normativa aplicable.  
5. Les resolucions que es dicten esgoten la via administrativa i, en contra, podrà interposar-se, potestativament, recurs de reposició davant l'òrgan que les va dictar, en el termini d'un mes a comptar des de l'endemà de la notificació, o recurs contenciós administratiu davant la Sala contenciosa administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la publicació de la resolució corresponent, d'acord amb el que s'estableix en la Llei 29/1998, de 13 de juliol, reguladora de la jurisdicció contenciosa administrativa. Tot això, sense perjudici de la interposició, per part de les persones interessades, de qualsevol altre recurs que estimen pertinent.  
  
Setze. Mètode de comprovació i control  
Les persones beneficiàries quedaran sotmeses a les actuacions de control i supervisió contingudes en l'article 18 de les bases reguladores.  
  
  
Dèsset. Recursos  
Contra la present resolució, que posa fi a la via administrativa, podrà interposar-se amb caràcter potestatiu recurs de reposició davant la consellera de Justícia, Interior i Administració Pública, en el termini d'un mes comptat des de l'endemà de la publicació en el Diari Oficial de la Generalitat Valenciana, de conformitat amb el que es preveu en els articles 114, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé interposar directament recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la publicació en el Diari Oficial de la Generalitat Valenciana, d'acord amb els articles 10, 14 i 46 la Llei 29/1998, de 13 de juliol, reguladora de la jurisdicció contenciosa administrativa.  
  
València, 23 de juliol de 2019. La consellera de Justícia, Interior i Administració Pública: Gabriela Bravo Sanestanislao.